อย่าตื่นขายแอดวานซ์ไทยคม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ความกังวลรัฐแก้สัมปทานกดดันหุ้น ตลาดเชื่อใช้เวลานานลุ้นดัชนีบวก 
โพสต์ทูเดย์ — ดัชนีหุ้นวันนี้มีโอกาสวิ่งหลังศาลยึดทรัพย์ไม่หมด ตลาดเตือนนักลงทุนอย่าตื่นทิ้งหุ้น ADVANCTHCOM ชี้ยังอีกนานเรื่องแก้สัมปทาน
บรรยากาศการลงทุนในตลาดหุ้นวันที่ 2 มี.ค. โดยรวมน่าจะลิงโลดรับข่าวผลตัดสินคดียึดทรัพย์อดีตนายกรัฐมนตรีเพียง 4.6 หมื่นล้านบาท แต่หุ้นที่เกี่ยวข้องกับพ.ต.ท.ทักษิณ ยังอยู่ภายใต้แรงกดดัน นักลงทุนอาจทิ้งหุ้นบริษัท แอดวานซ์ อินโฟร์ เซอร์วิส (ADVANC) บริษัท ไทยคม (THCOM) และบริษัท ชิน คอร์ปอเรชั่น (SHIN) จากความกังวล รัฐอาจเปลี่ยนแปลงแก้ไขสัญญาสัมปทานมือถือของเอไอเอส หรือสัมปทานดาวเทียมของไทยคม 
รวมถึงดำเนินการกรณีปกปิดโครงสร้างผู้ถือหุ้น บริษัท เอสซี แอสเสท คอร์ปอเรชั่น (SC) หลังศาลฎีการะบุ พ.ต.ท.ทักษิณ ใช้อำนาจหน้าที่เอื้อประโยชน์ธุรกิจของแอดวานซ์ฯ และไทยคม 
นายศักรินทร์ ร่วมรังษี ผู้ช่วยผู้จัดการสายงานกำกับตลาด ตลาดหลักทรัพย์แห่งประเทศไทย เปิดเผยว่า เป็นไปได้ที่นักลงทุนกังวล แต่เรื่องนี้ยังต้องใช้เวลาอีกนานและผ่านหลายขั้นตอน
ผู้ช่วยผู้จัดการ อธิบายว่า ผลของคำพิพากษาไม่ถึงบริษัท แอดวานซ์ อินโฟร์ เซอร์วิส และบริษัท ไทยคม โดยตรง เพราะไม่ได้เป็นคู่กรณี 
ทั้งนี้ จะมีการแก้ไขสัญญาสัมปทานหรือไม่ ผู้ให้สัมปทานต้องนำหลักฐานและพยานมาพิจารณา ซึ่งยังไม่ทราบว่าจะแก้ไขหรือไม่ ซึ่งไม่มีคำตอบในเร็วๆ นี้ 
สำหรับบริษัทจดทะเบียนต้องติดตามคำพิพากษามีผลอย่างไร หากถึงจุดที่บริษัทต้องอธิบายต้องเปิดเผยข้อมูลให้ตลาด นายไพบูลย์ นลินทรางกูร ประธานกรรมการ บริหาร บริษัทหลักทรัพย์ ทิสโก้ กล่าวว่า ตลาดหุ้นวันที่ 2 มี.ค. นับจากมีคำตัดสินคดียึดทรัพย์ ปรับตัวเพิ่มขึ้นไม่มาก เพราะประเด็นการเมืองเป็นความเสี่ยงหลักอยู่ โดยกลุ่มเสื้อแดงยังเตรียมจะมีการชุมนุมอยู่
ดังนั้น จะมีการแก้ไขสัญญาสัมปทานหรือไม่ และกระทบหุ้น ADVANC อย่างไร ยังต้องติดตามผลทางกฎหมาย แต่หากมีการแก้ไขสัญญาสัมปทานจริงจะทำให้มูลค่าบริษัทเปลี่ยน และมีผลต่อมูลค่าหุ้น ADVANC ได้ โดยหุ้นในกลุ่มชินคอร์ปมีการซื้อขายต่ำกว่ามูลค่าที่ควรจะเป็นมาก สะท้อนว่าได้รับความเสี่ยงเหล่านี้แล้ว